Document ID: 31978R0352

Uredba Sveta (ES) št. 352/78
z dne 20. februarja 1978
o dodelitvi zaseženih varščin, poroštev in jamstev, danih v skladu s skupno kmetijsko politiko
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,
ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike [1], kakor je bila nazadnje spremenjena z Uredbo (EGS) št. 2788/72 [2], in zlasti člena 2(2) in člena 3(2) Uredbe,
ob upoštevanju predloga Komisije,
ob upoštevanju mnenja Evropskega parlamenta [3],
ker so v uredbah Skupnosti predvidene številne varščine v zvezi z ukrepi, ki zadevajo kmetijske proizvode; ker je potrebna ureditev dodeljevanja takih varščin v primerih, kadar so zasežene;
ker ima v večini primerov, kadar so varščine zasežene, Evropski kmetijski usmerjevalni in jamstveni sklad (EKUJS) finančno izgubo, bodisi zato, ker je financiral ukrep, pri katerem zadevno podjetje ni izpolnilo svojih obveznosti, bodisi zato, ker neizpolnjevanje obveznosti podjetja posledično povzroči izdatke EKUJS; ker je primerno, da se taka izguba pokrije z uporabo zaseženih varščin za zmanjšanje izdatkov EKUJS;
ker je primerno, da se varščine, ki ne pokrivajo tveganja finančne izgube EKUJS, zasežejo v korist države članice;
ker je treba zasežene varščine, povezane z ukrepi pomoči v hrani, uporabiti za zmanjšanje zadevnih izdatkov pomoči v hrani;
ker je tudi primerno, da se varščine, zasežene v okviru določenih ukrepov, uporabijo za zmanjšanje izdatkov, povezanih z navedeno vrsto ukrepov;
ker podobna pravila v nekaterih sektorjih že obstajajo; ker jih je treba razveljaviti,
SPREJEL NASLEDNJO UREDBO:
Člen 1
1. Ta uredba velja za katero koli varščino, poroštvo ali jamstvo, dano v skladu z določbami, sprejetimi v okviru skupne kmetijske politike (v nadaljnjem besedilu "varščina").
2. Vendar ta uredba ne velja za varščine, dane
(a) v zvezi z izdajo izvoznih ali uvoznih dovoljenj z vnaprejšnjo določitvijo zneskov ali brez nje;
(b) v razpisnem postopku zgolj zato, da se zagotovi predložitev ponudb resnih ponudnikov;
(c) zato, da se zagotovi plačilo dajatev, ki predstavljajo lastna sredstva Skupnosti, kakor to določa Sklep 70/243/ESPJ, EGS, Euratom [4], kadar je bil znesek take dajatve že določen v skladu s členom 2(1) Uredbe (EGS, Euratom, ESPJ) št. 2891/77 [5] in je bil dan na voljo Komisiji.
Člen 2
1. Vsako zaseženo varščino v celotni višini uporabijo plačilne službe ali telesa v državah članicah za zmanjšanje izdatkov EKUJS.
2. Vendar pa vsako varščino, ki je zasežena v zvezi z ukrepi pomoči v hrani, uporabijo plačilne službe ali telesa v državah članicah za zmanjšanje zadevnih izdatkov pomoči v hrani.
Člen 3
1. Varščina iz člena 2(1) se odšteje:
(a) od zadevnih povračil, kadar se izvedeni ali načrtovani ukrep, v okviru katerega je bila dana varščina, nanaša na trgovanje s tretjimi državami;
(b) od zadevnih intervencijskih izdatkov v vseh drugih primerih.
2. Kadar se izdatek, ki gre v breme EKUJS, utemelji z računi, se varščina iz člena 2(1) knjiži v njihovo dobro.
Člen 4
Člen 14 Uredbe Sveta (EGS) št. 2306/70 z dne 10. novembra 1970 o financiranju intervencijskih izdatkov v zvezi z notranjim trgom mleka in mlečnih proizvodov [6] in člen 3(1) Uredbe Sveta (EGS) št. 786/69 z dne 22. aprila 1969 o financiranju intervencijskih izdatkov v zvezi z notranjim trgom olj in masti [7] se razveljavita.
Člen 5
Podrobna pravila za izvajanje te uredbe se sprejmejo v skladu s postopkom iz člena 13 Uredbe (EGS) št. 729/70.
Člen 6
Ta uredba začne veljati z dnem objave v Uradnem listu Evropskih skupnosti.
Velja za varščine, ki so zasežene po 1. januarju 1978.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. februarja 1978

Labels: 3
11
15
5